הוועדה לענייני ביקורת המדינה, כנסת 25, פרוטוקול מספר 62, 2023-10-23 00:00

מיקי לוי: בוקר טוב לכולם

מיקי לוי:  סליחה על האיחור הקל

מיקי לוי:  היום יום שני, ח' בחשוון התשפ"ד

מיקי לוי:  אני מתכבד לפתוח את ישיבת הוועדה לענייני ביקורת המדינה בנושא היבטים בפעילות הרפואה השוטפת במהלך מגיפת הקורונה

מיקי לוי:  נדמה לי שהנושא רלוונטי גם לימים אלה, אם אני מנתק אותו מעט מהקורונה

מיקי לוי:  כל המערך  הרפואי נמצא בלחץ עקב האירועים האחרונים בשדה הקרב בדרום

מיקי לוי:       לפני שנתחיל בסקירת הנקודות העיקריות בדוח המבקר, אני מבקש להדגיש בפני הנוכחים, אני לא מחדש דבר אבל אנחנו במצב מלחמה קשה על הבית

מיקי לוי:  המלחמה מציפה פערים רבים ובעיות שהמדינה חייבת לטפל בהן בזמן אמת

מיקי לוי:  המזל של כולנו הוא ההתגייסות של כלל הציבור והמגזר השלישי שנותן תשובות שהממשלה, המדינה, לא יכולות לתת תשובות לעניין הזה

מיקי לוי:  מדובר בחיי אדם

מיקי לוי:  הנושאים שאנחנו נדון בהם בשבועות הקרובים, הוועדה לפחות, יהיו נושאים אקטואליים ורלוונטיים למצב הנוכחי

מיקי לוי:  ניקח ביקורות של מבקר המדינה ונשליך אותם על המצב הנוכחי, לא נבזבז את זמנם של האחרים על דיוני סרק

מיקי לוי:  המבקר התריע על ליקויים בעבר

מיקי לוי:  לעולם לא נדע אם זה עלה בחיי אדם או לא, אבל חלקם לא טופלו

מיקי לוי:  מדוע לא יושמו ההמלצות אשר מופיעות בכל דוח ודוח? אולם כעת אנחנו ננסה באמת לראות היכן הדברים עומדים בכפוף למצב החירום שבו המדינה נמצאת

מיקי לוי:        דוח המבקר שמונח לפנינו מתייחס אומנם לתקופת הקורונה

מיקי לוי:  המבקר בדק בזמן אמת את מצב הרפואה השוטפת תוך כדי המגיפה, ובמקביל לפעילות הוועדה לענייני ביקורת המדינה דאז

מיקי לוי:  נבחנו ונבדקו דברים אשר עלו בשטח באירוע מתגלגל

מיקי לוי:  אנחנו נמצאים כרגע, לצערי, שוב בזמן חירום, שוב הרפואה עומדת בחזית, שוב ראינו את המראות הקשים של בתי חולים שקולטים אין-ספור פצועים, במקביל לפצועים החיילים

מיקי לוי:  מדינת ישראל פעם ראשונה חווה אזרחים פצועים במספרים גדולים מאוד, והטראומה היא טראומה מאוד קשה ברמה הלאומית

מיקי לוי:  הקורונה עצמה שינתה דפוסי פעולה במערכת הבריאות בהם מעבר למתן טיפול רפואי באמצעות רפואה מרחוק, אשפוזי בית ועוד

מיקי לוי:  אני מבקש לבחון כאן ולקבל תמונת מצב האם מערכות הבריאות ערוכות, ואם כן באיזה אופן לתת טיפול במקביל ללחצים הקשים אשר הם מתמודדים איתם כעת בהיבט מצבת כוח אדם, מיטות האשפוז, תרופות, ציוד רפואי, מיגון וכו'

מיקי לוי:  אני מבקש לציין כי הדוח מדבר גם על שירותי בריאות הנפש, נושא מאוד מאוד קריטי בימים אלה

מיקי לוי:  בשבוע שעבר דנו במרכזי החוסן וראינו פערים אדירים וקיצוצים שהמדינה עשתה במרכזי החוסן לאורך השנים, מה עוד שהתקציב של מרכזי החוסן הוא תקציב ממש קטן

מיקי לוי:  דרשתי גם ממנכ"ל משרד ראש הממשלה וגם ממשרד האוצר תוך שבועיים לתת תשובות הולמות איך אפשר להגדיל את התקציב הזה

מיקי לוי:       נעבור עכשיו לסקירת נציגי משרד מבקר המדינה, בתקווה לימים טובים יותר

מיקי לוי:  תודה רבה

ליאורה שמעוני: בוקר טוב

ליאורה שמעוני:  שלום לכולם

ליאורה שמעוני:  כמו שאמר היושב-ראש, אנחנו נמצאים כאן בסיטואציה מאוד ייחודית, כמובן בהיבט של המלחמה

ליאורה שמעוני:  אבל גם אנחנו כמשרד מבקר המדינה נמצאים ועוקבים אחרי מה שקורה

ליאורה שמעוני:  אנחנו כרגע נמצאים יחד עם המבקר, וגם צוותים שלנו עוברים בשטח בין מפונים, שומעים דברים שהם מעלים

ליאורה שמעוני:  אנחנו  מנסים לאתר בעיות כאלה ואחרות שניתן לפתור אותן בזמן קצר במעגל קצר על מנת לסייע, ואני שמחה שאנחנו מצליחים לעשות את זה

ליאורה שמעוני:  הקמנו גם מוקד מיוחד לקבלת תלונות מהציבור, תלונות אישיות שנציבות תלונות הציבור מטפלת בהן

ליאורה שמעוני:  אני חושבת שבסופו של דבר גם ההתגייסות של כל גורמי הממשל ובטח ההתגייסות של הציבור היא ראויה לציון ולהערכה

ליאורה שמעוני:  אנחנו רואים את הפעילות של הציבור בעניין הזה, ואין ספק שמדובר בדברים שאולי חשבנו שהם קיימים, אבל מסתבר שהם בפועל אכן קיימים

ליאורה שמעוני:        באשר לדוח שמונח כאן לפנינו, אני אזכיר שאנחנו בתקופת הקורונה עשינו סדרה של דוחות ביקורת שעוסקים בנושא של השלכות של הקורונה, הטיפול בקורונה, ההיערכות לקראת אירועים מסוג של מגיפות פנדמיות, ובכל הדוחות שלנו התייחסנו למצב שבו מדינת ישראל צריכה להיערך לקראת אירוע מהסוג הזה, אירוע שהוא חריג

ליאורה שמעוני:  לא תיארנו לעצמנו שכל כך מהר נגיע למצב שבו אכן אירוע מהסוג הזה מגיע ומתממש

ליאורה שמעוני:  הדוח שלפנינו עוסק בנושא של פעילות הרפואה השוטפת במהלך מגיפת הקורונה

ליאורה שמעוני:  כלומר, בתקופת הקורונה עדיין אנשים היו חולים, עדיין אנשים היו צריכים לקבל שירותים רפואיים שאינם קשורים דווקא למגיפת הקורונה, ובדקנו את הנושא של מערכת הבריאות, כיצד היא מתנהלת בתקופה הזאת

ליאורה שמעוני:  אפשר לומר שזה משליך גם על ימינו אנו

ליאורה שמעוני:  אין ספק שמערכת הבריאות כאן נמצאת באחד האתגרים הגדולים ביותר שלה, הן מבחינת המענה לכל מה שקשור למלחמה, ובטח טיפול בנפגעי מלחמה, אבל גם בכל מה שקשור לאירועים השוטפים של בריאות שוטפת

ליאורה שמעוני:  אנחנו חייבים לזכור שכוח האדם הרפואי, חלקו  מדובר על אחיות או צוותים רפואיים בכלל שמטופלים בילדים קטנים וצריך לתת להם מענה, צוותים רפואיים שמגויסים

ליאורה שמעוני:  אין ספק שמדובר כאן באתגר מאוד מאוד גדול של המערכת

ליאורה שמעוני:       הדוח הזה היה דוח מיוחד

ליאורה שמעוני:  הוא התפרסם באוגוסט 2021

ליאורה שמעוני:  בחרנו להביא היום את הנושאים שאנחנו חושבים שהם רלוונטיים גם לעת הזאת ולא דברים שקשורים ישירות לקורונה

ליאורה שמעוני:  כן אנחנו מדברים על הקורונה, אבל בסופו של דבר כן מדובר כאן בממצאים שרלוונטיים גם לימינו אנו

ליאורה שמעוני:  אציג כאן מצגת

ליאורה שמעוני:  כמה נתונים שנביא אותם כעת

פלורינה הלמן לוין: בלי הנתונים על בריאות הנפש, כי כבר קיימנו על כך דיון

מיקי לוי: בשניים-שלושה משפטים, משהו מתכלל, לא יותר

ליאורה שמעוני: בסדר

ליאורה שמעוני:  כמה דברים מתוך נתוני המפתח

ליאורה שמעוני:  באותה תקופה היו 21,150 חולים בישראל שאושפזו במצב קשה, חלקם היו מונשמים בשל הקורונה אבל היו גם חולים אחרים

ליאורה שמעוני:  כמו שאמרתי, רצינו לבדוק את הנושא של הבריאות השוטפת, כל הבדיקות השוטפות הרפואיות שנעשות, וראינו שיש ירידה במספר הבדיקות הרפואיות השוטפות

ליאורה שמעוני:  נתנו כאן דוגמה, 17% ירידה בבדיקות קולונוסקופיה בהשוואה לתקופה הקודמת, אנחנו מדברים על אוקטובר 2020 ביחס ל-2019

ליאורה שמעוני:  מבחינת כל מה שקשור לבריאות הנפש הייתה עלייה גדולה מאוד של 20% עד 30% ברמות הדיכאון והחרדה

ליאורה שמעוני:  אין ספק שהיום בוודאי שאנחנו מדברים לפחות על הרמות הללו

ליאורה שמעוני:  הייתה עלייה של 20% בפניות למערך בריאות הנפש של מטופלים חדשים

ליאורה שמעוני:  אבל לעומת זאת, לפי נתוני הקופות ראינו עלייה רק של 3%

ליאורה שמעוני:  היה 70% גידול בכל מה שקשור לפניות לעמותות שמעניקות סיוע נפשי, ער"ן וכדומה, והתור הממוצע לקבלת טיפול נפשי באותה תקופה עמד על שישה חודשים, אבל היו גם תורים הרבה יותר ארוכים, למשל בפסיכותרפיה היה 18 חודשים

ליאורה שמעוני:       פתיחה וסגירה של מחלקות אשפוז וצמצום הפעילות האלקטיבית

ליאורה שמעוני:  בשל הצורך לאשפז הרבה חולי קורונה בזמנו נאלצו בתי החולים – שגם כך לא הייתה להם שום יתירות, לא היה להם שום שפיל שהיו יכולים להשתמש בו – להפסיק לבצע פעילות אלקטיבית מסוימת, וחלק מהחולים שהיו מאושפזים במחלקות שונות ואפילו מחלקות פנימיות שוחררו לבתיהם או לבתי חולים שיקומיים כאלה ואחרים, וכל זה על מנת לצמצם את המיטות התפוסות ולפנות אותן לצורך קבלה של חולי קורונה

ליאורה שמעוני:  עד סוף שנת 2020 נוספו כמעט 2,500 מיטות במחלקות הקורונה בסופו של דבר

ליאורה שמעוני:       אנחנו המלצנו שמשרד הבריאות ימפה את כל השינויים שחלו בתקופת הקורונה בשל האירוע, בשל המגיפה, על מנת להסיק מכך תובנות ומסקנות איך שומרים את הפעילות של המחלקות הללו גם לשעת חירום ולבצע את הפעולות שנדרשות לטיפול

ליאורה שמעוני:       המחלקה שבדקנו אותה באופן פרטני הייתה המחלקה של טיפול נמרץ, ואנחנו מדברים כאן על המיטות בטיפול נמרץ ועל כוח אדם שמיומן ומיועד לטיפול בחולים שנזקקים לטיפול נמרץ

ליאורה שמעוני:  זיהינו באותה עת שמדובר כאן בצוואר בקבוק עיקרי בטיפול בחולים הקשים שהם חולי קורונה, אבל אין ספק שזה יכול להיות גם חס וחלילה, שלא נגיע למצב שגם היום נושא טיפול נמרץ לא יהווה מבחינתנו צוואר בקבוק מבחינת מיטות חסרות ומבחינת כוח אדם שחסר, כוח אדם מיוחד שהוא מומחה בטיפול נמרץ ובהנשמה, וכמובן גם כל כוח האדם הסיעודי

ליאורה שמעוני:  גם הצוותים הסיעודיים שתומכים בחולים הללו הם צוותים מאוד ייחודיים שעברו לאורך שנים הרבה מאוד השתלמויות ייעודיות והם אלה שמסוגלים לתת את הסיוע שנדרש בכל התחום הסיעודי

ליאורה שמעוני:        נזכיר גם שהשיעור של מיטות טיפול נמרץ בישראל נמוך בהרבה מאוד מהשיעור בעולם

ליאורה שמעוני:  בישראל הוא עמד על 3%, לעומת זאת בעולם אנחנו יכולים לדבר על  ממוצע של 5% ולמשל בארצות הברית 10% מהמיטות הן מיטות טיפול נמרץ

ליאורה שמעוני:        המלצנו למפות את מיטות טיפול נמרץ בכל בתי החולים בארץ ואת כוח האדם המומחה בתחום הזה, לקבוע תקן נדרש כך שיינתן מענה ראוי לנזקקים לטיפות נמרץ ולגבש תוכנית להשלמת הפערים, כולל לוח זמנים וכולל תקצוב של המערך הזה

ליאורה שמעוני:  מומלץ גם להכשיר כוח אדם ייעודי כדי שלא נגיע למצב שבו יש חוסרים מבחינת כוח אדם, ולהכין תוכנית שתיתן פתרון מהיר לפערים שעלולים להיווצר בשעת חירום

ליאורה שמעוני:       לגבי הרפואה המונעת, אחד הדברים המשמעותיים שמערך הבריאות עוסק בו הוא נושא של רפואה מונעת

ליאורה שמעוני:  רפואה מונעת בסופו של דבר יכולה למנוע גם התפתחות של מחלות עתידיות, ולכן חייבים לשמור על רפואה מונעת גם בתקופה של חירום

ליאורה שמעוני:  נתנו דוגמה לשלושה סוגים של בדיקות שנערכו בקופות החולים בתקופה של מרס עד אוקטובר 2019 ו-2020 ועשינו השוואה בין 2019 ל-2020

ליאורה שמעוני:  אנחנו רואים שבכל שלוש הבדיקות הללו יש ירידה במספר הבדיקות שנעשו, גם דם סמוי, גם קולונוסקופיה וגם בדיקות  ממוגרפיה

ליאורה שמעוני:  הממצא שלנו דיבר על כך שהמשרד לא הסביר בצורה מאוד ברורה לציבור את החשיבות של המשך ביצוע בדיקות של רפואה מונעת

ליאורה שמעוני:  באותה עת אפשר היה להסביר את זה בכך שאפשר להגיע עם מסכות ועם דרכי מיגון, דברים שיכלו לשמור על בריאות הנבדקים

ליאורה שמעוני:  גם העלינו ממצא שמדבר על כך שמרפאות בתי החולים והמרפאות של קופות החולים לא פעלו באופן שיטתי לעידוד החולים להגיע לבדיקות ולכן הייתה כאן ירידה במספר הבדיקות

ליאורה שמעוני:       מבחינת המלצות אמרנו כך: בעתות חירום, ובעיקר כאשר הן ממושכות, מומלץ לעודד ולהניע את הציבור שלא להזניח את בריאותו

ליאורה שמעוני:  מצופה ממשרד הבריאות ומבתי החולים ומקופות החולים להסביר לציבור את החשיבות של שמירה על בריאות ועל הצורך שלא להזניחה, ובין היתר לבוא ולהיבדק ולקבל את הטיפול הרפואי שלא קשור למחלות קורונה

ליאורה שמעוני:  אפשר להשליך את זה גם היום, גם בעת מלחמה חשוב מאוד להמשיך ולבצע את הבדיקות הללו

ליאורה שמעוני:       בקצרה אומר על שירותי בריאות הנפש

ליאורה שמעוני:  כפי שאנחנו יודעים, רמת החרדה ורמת הדיכאון עלו

ליאורה שמעוני:  אנחנו יודעים שגם מחקרים מצביעים על כך שבמצבים של סטרס השיעור של התופעות האלה עולה בצורה משמעותית, ויותר מכך גם אחרי שהתקופה הזאת עוברת  יכולה להיות הרחבה של התופעות הללו ונדרש לשם כך גם לתת מענה מתאים

ליאורה שמעוני:  מה שאנחנו ראינו  בתקופת הקורונה, ואנחנו יודעים את זה על כך נושא של בריאות הנפש – אנחנו עושים הרבה מאוד דוחות בנושאים של בריאות הנפש, מערך בריאות הנפש עבר את הרפורמה שבה הטיפולים עברו אל אחריות של קופות החולים

ליאורה שמעוני:  הבעיות שאנחנו מכירים מהתחום הזה הן  חוסר במטפלים מסוגים שונים, גם פסיכולוגיים ותרפיסטים וגם פסיכיאטרים

ליאורה שמעוני:  כתוצאה מכך יש תורים מאוד מאוד ארוכים ברמות שמדובר כאן על בין חצי שנה לשנה וחצי עד שקובעים תורים, תלוי למה, לאבחון או לטיפולים פסיכיאטריים

ליאורה שמעוני:  בשל כך נאלץ הציבור שנזקק לטיפולים הללו לפנות בין היתר לשוק הפרטי, אם הם מסוגלים כמובן לעמוד בכך, אם יש להם ביטוחים פרטיים, ואם יש להם גם משאבים כדי לקבל את הטיפולים באופן פרטי

ליאורה שמעוני:  זה לא רק שחסר כוח אדם, אלא שכוח האדם לא מועסק בקופות

ליאורה שמעוני:  הם לא רוצים לעבוד בקופות בעיקר בשל השכר הנמוך שהם מקבלים ביחס לשכר שהם יכולים לקבל במקומות הפרטיים

ליאורה שמעוני:  היום אני יכולה להגיד, מתוך הביקורים שלנו בשטח אנחנו יודעים שיש הרבה מאוד מטפלים שמגיעים ומטפלים, מערך מאוד גדול, אבל הם מגיעים כאשר עדיין אין מישהו שמארגן את כל התהליך הזה, ששולט על מי מגיע

ליאורה שמעוני:  דרך אגב, יכולים גם להגיע מטפלים שהם אומרים שיש להם ניסיון, אבל בסוף כשאתה מבקש מהם איזשהו תיעוד כדי להוכיח שהם בכלל בעלי מקצוע והכשרה, כי יכולים לעשות גם נזקים גדולים, מסתבר שאין להם שום הכשרה, שום דבר מקצועי

ליאורה שמעוני:  היוזמה והרצון לעזור הם מאוד מאוד גדולים, אבל מצד שני גם צריך לוודא שמי שמגיע יש לו הכשרה

ליאורה שמעוני:  וכמובן לשמור על הרצף הטיפולי

ליאורה שמעוני:  אנחנו שמענו גם מאנשים שדיברנו איתם שפעם ראשונה בחיים הגיע אדם מנתיב העשרה לקבל טיפול, הסכים לדבר עם מטפל, ואז הוא שואל אותו: מתי אדבר איתך פעם שנייה? הוא אומר לו: אני לא יודע מתי, נראה מתי אוכל להגיע

ליאורה שמעוני:  אלה דברים שאי אפשר לקבל אותם בתקופה כזאת

ליאורה שמעוני:  כמובן צריך לתעד את כל הדברים האלה

ליאורה שמעוני:  מערך בריאות הנפש הוא מערך מסודר, אבל בתקופה הזאת כאשר אנחנו מדברים על איזושהי התארגנות ביניים עד אשר מצליחים לתת את כל הטיפולים האלה ברור שמשרד הבריאות והקופות צריכות להסדיר את כל הנושא

ליאורה שמעוני:  אני אומרת את זה עכשיו מתוך דברים שראיתי מהשטח כשהייתי שם

ליאורה שמעוני:       נגיד אמירה מערכתית בנושא הזה

ליאורה שמעוני:  אנחנו מדברים על כך שמשרד הבריאות לא הגדיר את זמני ההמתנה של מערך שירותי בריאות הנפש לעמוד בהם, לא קבע יעדים הדרגתיים איך להגיע למצב הזה שזמן ההמתנה יהיה זמן סביר, ויש לזה משנה חשיבות במצבי דחק כמו כאלה שהתפתחו בתקופת הקורונה

ליאורה שמעוני:       מה המלצנו? אנחנו מדברים כאן על קופות החולים ועל משרד הבריאות

ליאורה שמעוני:  מומלץ שמערכת בריאות הנפש תיערך לקראת הרחבה אפשרית של תופעות העלייה ברמות החרדה והדיכאון באוכלוסייה

ליאורה שמעוני:  דיברנו על כך שמשרד הבריאות צריך להשלים את זמני ההמתנה כדי לקבוע איזשהו תקן מחייב כדי שהציבור יוכל לקבל את השירות שהוא נדרש לו, ושקופות החולים ימפו את זמני ההמתנה במרפאות השונות כדי למצוא פתרון ייחודי למרפאות שבהן זמן ההמתנה ארוך במיוחד

ליאורה שמעוני:  כשעשינו את הביקורת ראינו שיש גם פערים

ליאורה שמעוני:  יש מקומות שבהם ניתן לקבל את השירות בזמנים סבירים יותר ויש מקומות יותר ארוכים

ליאורה שמעוני:  המלצנו לקופות לתת מענים נקודתיים לאותם מקומות

ליאורה שמעוני:  המלצנו גם שקופות החולים ומשרד הבריאות ישקלו לשלב שירותי תמיכה טלפונית בעת חירום, יפעלו להרחבת המידע הניתן לציבור בנושא הזה, ושישלבו את כל הדברים האלה גם בתו"ל

ליאורה שמעוני:  כיוון שזה שנותנים מענים נקודתיים זה לא מספיק

ליאורה שמעוני:  כדי להסתכל קדימה, רחוק, אתה חייב להביא את התובנות, את הפקות הלקחים שעשית, להעביר אותם למצב שבו התו"ל הוא מעודכן ויכול לתת מענה לחירום

ליאורה שמעוני:  המלצנו גם לבדוק בכלל את כל הנושא של טיפול נפשי בחירום גם שיכול להינתן מרחוק

ליאורה שמעוני:  זה לא פתרון אולטימטיבי, זה לא הפתרון הטוב ביותר, אבל הוא יכול להיות חלק מהפתרונות

ליאורה שמעוני:       לסיכום הדברים אומר כך: כדי למנוע פגיעה בבריאות הציבור והידרדרות במצב הרפואי של החולים צריך להבטיח שגם בעתות חירום, ובמיוחד בתקופות ארוכות כמו סוג של מלחמה, כמו מה שקרה לנו בקורונה, ימשיכו להינתן השירותים הרפואיים החיוניים במסגרת הקהילה, כלומר באמצעות קופות החולים

ליאורה שמעוני:  חשוב לעודד את הציבור לצרוך שירותים רפואיים, גם להתחסן

ליאורה שמעוני:  יש חיסונים רגילים שהתינוקות והילדים חייבים לקבל אותם

ליאורה שמעוני:  מדובר כאן על שירותים שהם במידה מסוימת אפילו מצילי חיים, אסור לוותר עליהם ועל הקופות כמובן להמשיך ולספק אותם

ליאורה שמעוני:  כיוון שבתקופת הקורונה המערכת לא עבדה, לא הייתה לה שום יתירות, אז נוצרו עומסים גדולים מאוד וצווארי הבקבוק הגדולים גורמים לכך שנגרמים גם בשל חוסר במיטות וגם בשל חוסר בכוח אדם רפואי, בעלי מומחיות במיוחד, בתחום של טיפול נמרץ

ליאורה שמעוני:       המלצנו גם שכל השינויים שחלו בתקופת הקורונה במצבת של מחלקות האשפוז בבתי החולים, שהמשרד ינתח את השינויים שהוא עשה, ינתח את כל ההחלטות והתוצאות של ההחלטות

ליאורה שמעוני:  למשל כל מה שקשור לפעולות האלקטיביות שהוא צמצם אותן, הפינוי של המיטות

ליאורה שמעוני:  המלצנו למשרד הבריאות לנתח, לעשות הפקת לקחים מכך כדי לקבוע לגבי העתיד מה הוא מתכוון לעשות

ליאורה שמעוני:  אני מקווה שהוא עושה את זה גם היום ושהוא מוכן עם תוכנית לקראת אירועי חירום

ליאורה שמעוני:  ובכלל, המלצנו שהמשרד והקופות וכל גופי הרפואה יקדמו הליך הפקת לקחים מאירועי הקורונה עד כה כדי לאפשר התמודדות טובה יותר בעתיד עם אירועים בסדר גודל כזה, שלצערי אנחנו רואים שהתממשו

מיקי לוי: תודה רבה

מיקי לוי:  אנחנו דווקא נתחיל מאנשי השטח, ורק אחר כך ניתן לממלכה לדבר

מיקי לוי:  הממלכה מתבקשת להתייחס גם לבעיות ולדברים שיעלו מהשטח

מיקי לוי:  אז ראשון הדוברים, נציג בית החולים זיו, בבקשה

סלמאן זרקא: בוקר טוב, אדוני היושב-ראש

סלמאן זרקא:  אני רוצה להתייחס בעיקר למצב שקיים כרגע, אם כי אני חייב גם בשתי מילים להתייחס לקורונה

מיקי לוי: עצם הדיון היום זה משפט ורבע לקורונה, ולמצב הנוכחי שכרגע אנחנו נמצאים בו

מיקי לוי:  הדוח הזה הוא רק מקפצה לימים אלה

סלמאן זרקא: בהחלט

סלמאן זרקא:  בגלי הקורונה הראשונים עד לשלישי שימשתי מנהל בית החולים זיו בצפת, ובגלי הקורונה הרביעי עד לסיום המגיפה שימשתי כפרויקטור הקורונה, ואני חייב לציין שהנושא הזה של שירותי רפואה של השגרה שניתנו גם על ידי קופות החולים וגם על ידי בתי החולים היו מרכיב משמעותי בתוך השיח במערכת הבריאות, בין אם חוויתי אותו כמנהל בית החולים ובין אם חוויתי אותו כפרויקטור

סלמאן זרקא:  אכן היו ימים מאתגרים של גלים מאוד גבוהים שהמרכיב העיקרי שנדרשנו אליו זה לשמור על החיים ולהציל חיים, אבל מקומה של השגרה לא נפקד אף פעם, גם בתוך הגלים עצמם

סלמאן זרקא:  בתקופה הנוכחית זיו נמצא במבנים מצומצמים, מבנים ממוגנים, בעיקר בתת קרקע, דבר שפוגע ביכולת שלו לתת שירותים שגרתיים לקהלים

סלמאן זרקא:  אבל יחד עם זאת השיח עם משרד הבריאות מאוד מאפשר למנהלי בתי החולים, ובטח לי, גמישות תפעולית בהתאם לצורך המקומי

סלמאן זרקא:  אני יכול למשל לתת כדוגמה, אני מהווה מרכז אונקולוגי בצפון ולא סביר בתקופה כרגע לצמצם לגמרי את שירותי השגרה ולא לתת טיפול אונקולוגי וטיפולי הקרנה לחולים שעדיין נמצאים בצפון ולא פונו ולא התפנו, ולכן אני ממשיך להפעיל שיקול דעת ונותן את השירות הזה

סלמאן זרקא:  אומנם במקומות ממוגנים, לא בתנאים הרגילים של בית חולים של שגרה, אבל השירותים האלה הם שירותים שממשיכים להתקיים

סלמאן זרקא:  אז אפשר לחשוב אולי על האונקולוגי כדבר דחוף, אבל גם דברים סמי דחופים, אנחנו מקיימים בימים האלה ועדות חריגים מדי יום, מנהלים דיון לפי הצורך עם המנהלים השונים ומחליטים גם על ניתוחים וגם על פרוצדורות כמו גסטרו אנדוסקופיה לילדים או למבוגרים, או מרפאת כאב, כך שהמסר שלי אליך, היושב-ראש, הוא שאנחנו לגמרי מודעים לשגרה, לגמרי מודעים שיש כאן חולים למרות מצב החירום שזקוקים לטיפול רפואי, ואנחנו ממשיכים לקיים אותו

סלמאן זרקא:       אומר משפט אחרון בנוגע לבריאות הנפש

סלמאן זרקא:  במרכז הרפואי זיו יש מרכז גדול לבריאות הנפש, גם מבוגרים וגם ילדים ונוער, שגם נחשב כמרכז מצוינות

סלמאן זרקא:  אנחנו ממשיכים גם לאשפז וגם לקבל את המטופלים וגם לנהל בחלק מהדברים, בהסכמת הקופות וחשוב שזה ימשיך, שירות מרחוק, בין אם בזום בין אם בפלטפורמות אחרות להורים, לנערים, לנערות, וזה בהחלט מאוד חשוב בתקופה הזאת

סלמאן זרקא:  תודה

מיקי לוי: תודה רבה לך

מיקי לוי:  אני מבקש להודות בשמי לך, לצוותים שלך, על השליחות ועל עבודת הקודש שאתם עושים

מיקי לוי:  תודה רבה לך

מיקי לוי:       בית החולים שיבא, בבקשה

מיכאל חריש: בוקר טוב

מיכאל חריש:  אני מהמרכז הרפואי שיבא

מיכאל חריש:  בהתייחס למה שתיארתם במשבר הקורונה, במילה אחת, כמו שביקשת

מיכאל חריש:  למעשה אחד הדגשים שלנו היה באמת לשמור על הרפואה השוטפת מתפקדת, וכדי לחבר אתכם גם למה שקורה היום, למעשה מנהל המרכז הרפואי וכל הצוותים פה עושים הכול כדי לקיים את שגרת המלחמה – לצערנו נראה שזו הופכת להיות שגרה – בצד הבטחת הרפואה השוטפת

מיכאל חריש:  אחד הדברים שאנחנו רואים זה כל נושא בריאות הנפש ונושא השיקום שמסתמן שהולכים להיות האתגרים הגדולים ביותר של מדינת ישראל בשנים הקרובות

מיכאל חריש:  בהיבט של בריאות הנפש אנחנו עושים כל שביכולתנו כדי להעמיד לרשות נפגעי המלחמה שירותים

מיכאל חריש:  חלק מהפקת הלקחים שציינתם בדוח זה נושא של שירותי רפואה מרחוק, ובית החולים הווירטואלי שלנו, שיבא ביונד, גם נרתם לזה, מנסה לסייע כמה שאפשר כמובן ללא תשלום לאנשים שזקוקים לכך

מיכאל חריש:       בנושא של השיקום, לפני שבוע חנכנו פה מרכז שיקום גדול בתוך בית החולים השיקומי המשולב, ששם אנחנו פועלים

מיכאל חריש:  קראנו לו "חוזרים לחיים", כי זו התקווה שלנו וזו המשימה שלנו, לנסות ולסייע גם למדינה אבל גם לפצועים ולנפגעי המלחמה באשר הם לעמוד על הרגליים, תרתי משמע

מיקי לוי: גם לכם אני מבקש להודות על השליחות ועל עבודת הקודש

מיקי לוי:  תמסרי בשמי למנכ"ל בית החולים, שאני מכיר אותו אישית

מיקי לוי:       המרכז הרפואי גליל, בבקשה

באדרה חוריה: אני יועצת משפטית של המרכז הרפואי

באדרה חוריה:  בתקופה של הקורונה הייתי מנהלת אדמיניסטרטיבית  בפועל

באדרה חוריה:  אחרי ששמעתי גם את ד"ר זרקא וגם את הנציגה משיבא אין לי הרבה מה להוסיף, אלא שהמצב של החוסר והקשיים שאנחנו מתמודדים איתם בשגרה, אנחנו מרגישים אותם חמורים הרבה יותר בתקופה של חירום, זה מה שהיה בתקופה של הקורונה, ומתחילים במצב של אלתור ומציאות פתרונות

באדרה חוריה:  זה כנראה היה ניסוי ראשון שהיה לנו באותה תקופה, לצערי, עם אותה מדיניות של דילול או כמעט הפסקה של שירותים אלקטיביים ודברים שלא הייתה לנו אפשרות לתת אותם

באדרה חוריה:       בנוגע למצב שלנו בימים האלה, אנחנו בשגרה שמתעסקת רק בנושא של החירום

באדרה חוריה:  על כל השירותים האלקטיביים אנחנו כמובן לא יכולים לחשוב בתקופה הזאת

באדרה חוריה:  הצוותים שלנו כולם מגויסים ופעילים כמובן בבית החולים התת קרקעי שלנו, ולצערי אנחנו מטפלים בכמעט 200 פצועים

באדרה חוריה:  אני חושבת שתובנה אחת שלנו, גם בתקופה של הקורונה וגם היום – בתי החולים מכירים את הצרכים שלהם ומתריעים על זה כל הזמן, והם  יודעים מה נותן לנו לעשות את העבודה בצורה יותר נכונה

באדרה חוריה:  הבעיה שהחוסר בכוח אדם והנושא של צווארי הבקבוק שאנחנו כל פעם מתריעים ומדברים עליהם אבל נשארים באותו מקום לא יאפשר לנו לעשות עבודה יותר טובה, שאנחנו כן  יודעים ורוצים לעשות

באדרה חוריה:  זה המסר שאני רוצה להעביר

באדרה חוריה:  תודה

מיקי לוי: תודה רבה

מיקי לוי:  ביום שישי ביקרתי לאורך קו הגבול בצפון

מיקי לוי:  אתם נמצאים ממש בחזית וקולטים את כל הפצועים של הימים האחרונים

מיקי לוי:  אני גם מכיר את הצרכים שלכם היטב בהיותי חבר ועדת הכספים

מיקי לוי:  למרות הצעקות שלנו יחד עם מנכ"ל בית החולים, שהוא ידיד אישי שלי, את יכולה למסור לו דרישת שלום ממני, לצערי תמיד אנחנו ממתינים לאיזשהו משבר בסדר גודל כזה להתחיל להתעורר

מיקי לוי:  לא יכול להיות שמנכ"ל בית החולים יקצץ סניטרים כדי לאחד משרות כדי לקבל צוותים רפואיים, וזה מה שקורה

מיקי לוי:  אני מכיר את זה היטב

מיקי לוי:  תעודת עניות למדינת ישראל

מיקי לוי:  בתי חולים שנמצאים בחזית

מיקי לוי:  מאוד יכול להיות שאנחנו נפנה בקשה למשרד מבקר המדינה לבצע ביקורת לאותם בתי חולים שנמצאים בקו העימות או סמי קו העימות

מיקי לוי:  יש בהם חוסרים מטורפים של כוח אדם, הן הצוותים הרפואיים והן מה שנקרא תומכי הלחימה

מיקי לוי:  פשוט אין תקנים והם נקרעים לגזרים

מיקי לוי:  למרות הצעקות שלנו, אני כבר לא יודע מה לעשות

מיקי לוי:  מאוד יכול להיות שביקורת של משרד מבקר המדינה לצרכים האלה של תקני כוח אדם, הן הרפואי והן תומך הרפואה, תזיז את הממשלות למיניהן

מיקי לוי:  זה לא יכול להמשיך, לפחות לבתי חולים שנמצאים בקו העימות שקורסים, או בתי חולים שמשרתים אוכלוסיות ענקיות

מיקי לוי:  אני מכיר את זה

מיקי לוי:  אין לי מילים

מיקי לוי:  אנחנו נפנה גם אליכם מכתב רשמי שבו אני מבקש או דורש ממבקר המדינה לבצע ביקורות של כוח אדם תואם לצרכים של אותם בתי חולים, אותן אוכלוסיות

מיקי לוי:  לא יכול להיות שהאוכלוסייה גדלה בגליל ובית החולים נשאר באותה מתכונת שלה במשך 15 או 20 שנה

מיקי לוי:  בטח גברתי יודעת יותר טוב ממני את הנתונים

מיקי לוי:  אנחנו ננסה לעשות משהו לפחות דרך הוועדה הזאת של ביקורת המדינה שאמורה לבקר את פעולות הממשלה, וכבר הפניתי עכשיו בקשה למבקר המדינה לבצע ביקורות בנושא הזה

מיקי לוי:  תודה רבה לך על ההבהרות, ומסרי בשמי תודה רבה למנהל בית החולים, ממני אישית

מיקי לוי:  תודה לכם על עבודת הקודש

ליאורה שמעוני: אדוני היושב-ראש, אומנם אין לנו עדיין תוכנית עבודה שעוסקת בנושא הזה של המלחמה, אבל זה ברור מאליו שאנחנו נהיה בתוך התמונה ואנחנו נעסוק בדברים האלה, גם בהיערכות של מערכת הבריאות בכלל ובבתי חולים שהם בקו עימות, כפי שאדוני אמר, וגם בתי חולים שנותנים שירות

ליאורה שמעוני:  גם בתי חולים במרכז נותנים שירות

ליאורה שמעוני:  בסופו של דבר כאשר מדובר על פצועים קשה הם מגיעים גם לשיבא וגם לרמב"ם ולמקומות אחרים

ליאורה שמעוני:  אין ספק שאנחנו נהיה במקומות האלה, אנחנו נבדוק את הדברים האלה

ליאורה שמעוני:  כל נושא המיגון של בתי החולים, בואו לא נשכח את הנושא הזה

ליאורה שמעוני:  בתי חולים שחלק גדול מחדרי הניתוח שלהם לא ממוגן, לא כל הפגיות ממוגנות

ליאורה שמעוני:  יש כאן הרבה עבודה, וזה רק כאשר אנחנו מדברים על מערכת הבריאות

ליאורה שמעוני:  יש לנו חינוך ויש לנו הסברה ויש לנו רווחה ויש לנו רשויות מקומיות

ליאורה שמעוני:  יש הרבה מאוד במה לעסוק

ליאורה שמעוני:  וכמובן לא הזכרתי את מערכת הביטחון, שהיא כמובן רגל משמעותית

מיקי לוי: נכון, אבל פה מדובר בחיים

מיקי לוי:  נעשה סדר עדיפויות

מיקי לוי:  תודה רבה

מיקי לוי:       בית החולים בני ציון, בבקשה

אוהד הוכמן: אני מנכ"ל בית החולים בני ציון בחיפה

אוהד הוכמן:  אני מנצל את העניין שאני גם רופא משפחה אז אני מכיר טוב את הקהילה

אוהד הוכמן:       מילה אחת על הקורונה

אוהד הוכמן:  אני חושב שההשלכות של הקורונה גם מבחינת רפואת המניעה ומה שראינו לאחר הקורונה, סיבוכים יחסית משמעותיים של מטופלים שהגיעו בגלל שלא הייתה רפואה שהיא רפואת מניעה והייתה ירידה מסוימת בפעילות האלקטיבית בעיקר בגלים הראשונים שלא הכרנו עדיין לקראת מה אנחנו הולכים, אנחנו ראינו את ההשלכות האלה

אוהד הוכמן:  וגם בנושא בריאות הנפש כמובן

אוהד הוכמן:       לגבי המצב כעת, בית החולים בני ציון נערך

אוהד הוכמן:  פתחנו מהרגע להרגע מה שתכננו לעשות עוד כמה שבועות, את המיון ואת האשפוז הממוגנים, דבר שהגביר את היכולות שלנו לתת טיפול שהוא טיפול בטוח

אוהד הוכמן:  כרגע אנחנו עומדים בפני שני אתגרים

אוהד הוכמן:  האתגר הראשון, עדיין אנחנו צריכים לשמור על הפעילות האלקטיבית, במיוחד כאשר אנחנו רואים באזור שלנו יותר ויותר תושבים מהעוטפים השונים, גם מצפון וגם מדרום, שמתכנסים כאן, וגם להם אנחנו צריכים לתת את הפעילות שלנו, גם הדחופה וגם האלקטיבית

אוהד הוכמן:  האתגר השני שלנו הוא השיקום

אוהד הוכמן:  בית החולים בני ציון זה בית החולים היחיד כרגע בצפון שיש לו מחלקת שיקום שמתמחה בצעירים, וכאן יש שני דברים שאנחנו צריכים לעשות

אוהד הוכמן:  האחד, בהשקעה יחסית קטנה בפרק זמן יחסית קצר אני יכול להרחיב את היכולת שלי לקלוט מטופלים אם נצטרך מיגון, וכנראה שנצטרך, מ-14 מטופלים כרגע ל-30

אוהד הוכמן:  אני יודע שיש בקשה מול משרד האוצר, אלה באמת סכומים קטנים ופרק זמן קצר, זה ימים שאני יכול לעשות את זה

אוהד הוכמן:  אני יודע שיש מאמץ מאוד גדול של משרד הבריאות לאשר את זה, ולזה אנחנו מחכים

אוהד הוכמן:  הדבר השני, אין לי ספק שישנם חיילים, ואני אומר חיילים כי אנשים שנפגעו בדרום וגרים בצפון זה בעיקר חיילים, שיכולים כרגע להיות מווסתים מבתי החולים של שיקום במרכז אלינו

אוהד הוכמן:  זה יעשה הרבה טוב למשפחות שלא יצטרכו להעתיק את מקום המגורים שלהם

אוהד הוכמן:  אז יש לנו כרגע מקומות לחיילים שמקבלים כרגע טיפול באזור המרכז ויכולים לעבור לפה

אוהד הוכמן:  אז דיברתי גם עם גורמי הצבא, ר"ם 2, משרד הבריאות, תל השומר – אנחנו ערוכים לזה ואני חושב שזה כרגע עדיין משום מה תקוע, אבל זה בהחלט דבר מאוד חשוב לשמור על רפואת השגרה

מיקי לוי: תודה רבה לך, אדוני

מיקי לוי:  תודה רבה על כל מה שאתם עושים

מיקי לוי:  אני מאוד מקווה שהתקציב הקטנטן הזה שביקשת יגיע במהרה ותוכלו להגיש עזרה

מיקי לוי:  אם הוועדה הזו, שתפקידה לבקר את פעולות הממשלה, יכולה לסייע במשהו, אתה מוזמן לפנות

מיקי לוי:  תודה רבה לך

מיקי לוי:       בית החולים שערי צדק, לא כאן

מיקי לוי:  נעבור לקופת חולים מכבי, מר לנדסברגר, בבקשה

דניאל לנדסברגר: תודה ליושב-ראש

דניאל לנדסברגר:  אני כמובן מאחל לכולנו ימים רגועים ובטוחים

דניאל לנדסברגר:  אני חושב שראוי לציין שגם בהקשר של הקורונה וגם עכשיו בתקופת המלחמה, קופות החולים מתפקדים היטב נותנים שירות סך הכול טוב ואפילו מצוין למבוטחים שלנו

דניאל לנדסברגר:  אני חושב שזה נכון בכל קופות החולים, למרות שאני כמובן מציג את מכבי שירותי בריאות

דניאל לנדסברגר:        בהקשר של הקורונה אפשר לציין שהקופות התארגנו בשיא המהירות וסיפקו את השירותים בכל מה שקשור לחיסונים

דניאל לנדסברגר:  כמובן היינו מובילים בעולם, גם בהמשך של אשפוז חולים בבית וטיפול ביתי בחולים וטיפול רופאים מרחוק

דניאל לנדסברגר:  אנחנו למדנו מהניסיון הזה ומיישמים את זה גם היום בתקופת המלחמה

דניאל לנדסברגר:  לדעתי אפשר לסכם את הצרכים של קופות החולים בכך שיינתן לנו לעבוד ויינתנו לנו תקציבים לעשות את העבודה, ואנחנו יודעים לעשות את זה

דניאל לנדסברגר:  אנחנו כרגע מתארגנים לקראת תרחישים של המלחמה וכיצד להמשיך לתת שירותים לאוכלוסייה בזמן מלחמה, אבל כבר היום אנחנו מתחילים לחשוב גם על היום שאחרי

דניאל לנדסברגר:  כמו שאדוני היושב-ראש ציין, בתקופת הקורונה הייתה ירידה בהיענות של מטופלים לטיפולים שגרתיים, חיסונים, וגם כמובן טיפולים במחלות כרוניות כמו סוכרת, מחלות לב

דניאל לנדסברגר:  וראינו גם עלייה בתחלואה בחלק מהמצבים האלה במצב של פוסט קורונה, וכמובן גם כתוצאה מירידה בבדיקות בתקופת הקורונה עלייה בביקוש אחרי ומצוקת התורים, שרק היום התחלנו להתגבר על זה ואז הגיעה המלחמה

דניאל לנדסברגר:   אז בגדול המסר שלי הוא לאפשר לנו לעשות את העבודה

דניאל לנדסברגר:  אנחנו עושים עבודה טובה, רק צריכים את המשאבים הנדרשים

דניאל לנדסברגר:  אני שמח שכן בתקופת הקורונה קיבלנו משאבים רבים וזה מאוד סייע לנו לעשות את העבודה

דניאל לנדסברגר:  אני מקווה שגם בתקופה הזאת של המלחמה יהיו למדינה משאבים לתת לנו

מיקי לוי: תודה רבה

מיקי לוי:  בימים טרופים אלה כנראה שחלק מהצוותים שלכם, רופאים, גם מגויסים

מיקי לוי:  האם במידה כזאת או אחרת השירות לציבור, עם כל הלחץ, ממשיך פחות או יותר, כי אי אפשר לתת מאה אחוז, כפי שצריך?      

דניאל לנדסברגר: אנחנו היום עם כ-120 עובדים מגויסים, זה בערך 10% מהצוות שלנו

דניאל לנדסברגר:  אבל כן, השירות השגרתי ממשיך כרגיל

דניאל לנדסברגר:  אנחנו לא רואים ירידה קיצונית בפניות לרופאים, להפך, פונים אבל בערוצים מקבילים, בשירותים הדיגיטליים

דניאל לנדסברגר:  אבל לדעתי אנחנו כן נותנים את השירות גם למפונים וגם בשגרה

דניאל לנדסברגר:  בסך הכול אנחנו רואים שהשירות מתפקד טוב ויש גם המון רופאים שמתנדבים לעזור למרפאות שנסגרו ועוזרים לעמיתים שלהם, כך שלדעתי כרגע השירות ניתן

דניאל לנדסברגר:  הבעיה שלנו תהיה אם תהיה פגיעה משמעותית בתשתיות כמו חשמל, מים, ואז יהיה לנו קושי טכנית לתת את השירות

דניאל לנדסברגר:  אבל פיסית המקומות פתוחים

דניאל לנדסברגר:  יש לנו כמובן מקומות שהמרפאות לא מספיק מוגנות ואנחנו מתארגנים בהתאם

מיקי לוי: תודה רבה  לך

מיקי לוי:  תודה רבה על הדברים

מיקי לוי:  אני לא יודע אם פרופ' לוין שומע אותי, אבל אני בהחלט אתן לך בסוף לדבר, לתכלל

מיקי לוי:  ראש מערך הרפואה והחוסן, מטה המשפחות להחזרת החטופים והנעדרים, ברצון רב בסיום הדיון אתן לך לסכם

מיקי לוי:       ד"ר סיגל ליברנט, אחראית בתי חולים במשרד הבריאות, צריכה להגיע לדיון אחר ולכן אתן לה את זכות הדיבור

מיקי לוי:  בבקשה, גברתי

סיגל ליברנט-טאוב: בוקר טוב

סיגל ליברנט-טאוב:  אני ראש אגף רפואה כללית, אני מנהלת את מכלול אשפוז בכל אירועי החירום של משרד הבריאות

סיגל ליברנט-טאוב:  אחזור על מה שחלק מקודמיי אמרו

סיגל ליברנט-טאוב:  אנחנו גם בקורונה וגם באירוע הספציפי הזה נעים במנעד מאוד מאוד עדין בין הצרכים של המחלה הפנדמיה או של המלחמה לבין קיום של רפואה אלקטיבית שוטפת במענה לאוכלוסייה בשגרה

סיגל ליברנט-טאוב:  חשוב לציין שכרגע ההנחיות שלנו מסתמכות על הנחיות של פיקוד העורף והאיום המלחמתי והצורך לטפל במתחמים מוגנים

סיגל ליברנט-טאוב:  ולכן כמו שפרופ' זרקא אמר קודם, אנחנו  נותנים גמישות תפקודית לכל בית חולים כדי לעשות את הטוב ביותר והבטוח ביותר עבור המטופלים ולקיים איזושהי רפואת שגרה שהיא סמי דחופה כדי לתת את המענה לאוכלוסייה

סיגל ליברנט-טאוב:       כמובן שמערכת בחסר בשגרה, אנחנו רואים ביתר שאת את החסר בחירום, אבל אנחנו עושים את המיטב כדי לתת את הטיפול הן לפצועים העתידיים שיהיו והן לחולים שבשגרה

מיקי לוי: תודה רבה

מיקי לוי:  קופת חולים כללית, בבקשה

הדר דסקין-ביתן: שלום

הדר דסקין-ביתן:  אני מצטרפת להרבה מהדברים שנאמרו לפניי

הדר דסקין-ביתן:  אני חושבת שבנושא החשיבות של הרפואה המונעת, גם בבתי חולים מנתרים כל הזמן את האפשרות לקיים רפואת שגרה, לקיים ניתוחים אלקטיביים

הדר דסקין-ביתן:  אני בכובע אחד עובדת כאנדוקרינולוגית בבילינסון

הדר דסקין-ביתן:  חזרתי מחופשת לידה ב-8 באוקטובר

הדר דסקין-ביתן:  בימים הראשונים העבודה הייתה בעיקר טלפונית, בעוד שבימים האחרונים אנחנו מאוד מעודדים את המטופלים להגיע לטיפולי השגרה ולבדיקות השגרה, וההיענות היא מלאה למעשה עם תורים מלאים במרפאות, כולל ביצוע של ניתוחים אלקטיביים ככל שמתאפשר תוך היערכות למתכונת חירום ולשינוי

הדר דסקין-ביתן:  אקורדיון כמו שאנחנו רגילים אליו מהקורונה, גם בחלק של הקהילה

הדר דסקין-ביתן:  אני מצטרפת לדברים שנאמרו לפניי

הדר דסקין-ביתן:  אני חושבת שההיערכות של הקופות היא כלל, ובכללית בפרט, מאוד מהירה

הדר דסקין-ביתן:  אנחנו כבר מיומנים בפריסה בשטח עם המרפאות שהוקמו במלונות למפונים, גם בכל מה שנוגע לרפואת חירום עם מרפאות של ילדים ומשפחה אבל גם רופאים יועצים מעבר לבריאות הנפש שמגיעים על מנת למנוע פערים שצפויים להתקיים במה שנוגע לרפואת השגרה ולמתכונת הטיפול בתחלואות הכרוניות

הדר דסקין-ביתן:       הדבר היחידי שאני יכולה לומר ממה שעולה מהמצגת החשובה מאוד, שצריכה להידון ביום אחר אבל מלקחי הקורונה, זה נושא התקצוב, התקנון, המשאבים, ההכשרות

הדר דסקין-ביתן:  הצוותים מתוחים עד הקצה, בוודאי כשיש לנו כל כך הרבה מגויסים מאנשי הצוות בכלל הקופה ובתי החולים, אז באמת קריאה לנושא הזה שמאוד יכול לעזור

הדר דסקין-ביתן:  אני חושבת שבסך הכול מבחינת התו"ל וההיערכויות אנחנו מיומנים ורק זקוקים לתוספת של תקינה ותקצוב

מיקי לוי: מאוד יכול להיות שהבקשה שלי למשרד מבקר המדינה לבדוק חוסרים בצוותים עצמם – תבחנו את זה, אני לא יודע להגיד עכשיו – צריכה אולי לכלול גם את קופות החולים

מיקי לוי:  ראוי שנבדוק את זה, כי הגשתי בתחילת הדיון בקשה למבקר המדינה לבחון את התקינה בבתי החולים

מיקי לוי:  הם יבדקו אם ראוי לצרף גם את קופות החולים

מיקי לוי:  תודה רבה לך על הסקירה הזאת, וגם בימים  טרופים אלה, הבאת חיים – מזל טוב

מיקי לוי:       מאוחדת, בבקשה

דב אלבוקרק: בוקר טוב

דב אלבוקרק:  אני סמנכ"ל רפואה במאוחדת

דב אלבוקרק:  אני מבקש בתחילת הדברים לומר משהו שהוא אולי מובן מאליו ואולי לא כל כך מובן מאליו

דב אלבוקרק:  אנחנו עוסקים במערכה שמערבת את העורף הישראלי, והעורף הוא המטופלים שלנו, המבוטחים שלנו, שאותם אנחנו מלווים 24/7 באשר הם, וזה גם בסופו של דבר הצוות שלנו שהוא באותה עגלה בדיוק

דב אלבוקרק:  האתגר של מערכת הבריאות הוא לראות איך אנחנו מייצרים רציפות בשעה שכולם נמצאים בסוג של טראומה, חשש, אי ודאות, לגרום לזה שאחים, אחיות, רופאים ועוד צוותים יגיעו למקום העבודה בשעה שמערכות החינוך סגורות לייצר תחליפים כמו מעונות לילדי עובדים, לייצר ודאות, לייצר חוסן של הצוותים, וכמובן לדאוג לרציפות למבוטחים שלנו

דב אלבוקרק:  אני שמח וגאה לומר שמערכת הבריאות הוכיחה את היכולות, את העוצמה שלה

דב אלבוקרק:  היא מאפשרת לחברה הישראלית להמשיך ולתפקד גם בעת הקשה הזאת

דב אלבוקרק:       הרקע שלנו הוא הקורונה

דב אלבוקרק:  לא התכוונו ולא רצינו, אבל הקורונה הכינה אותנו ל"חרבות ברזל"

דב אלבוקרק:  בסופו של דבר הייתה השקעה שהוכיחה את עצמה בתקופת הקורונה

דב אלבוקרק:  זה אפשר לנו להכין מערכות שכולן משמשות אותנו היום, מערכות מחשוב, אפשרות של רפואה היברידית ורפואה מרחוק, מוקדים שהפעלנו בקורונה ומפעילים עכשיו, מערכת שהפעלנו בקורונה ועכשיו מאפשרת לנו לעקוב ולטפל במפונים

דב אלבוקרק:  נושא המפונים והמתפנים במערכה הזאת הוא המוקד שמשנה

דב אלבוקרק:  הוא מאוד מיוחד והוא שונה בעשרות אלפים רבים של מפונים ומתפנים שאנחנו צריכים להסיט את מערכות הטיפול שלנו אליהם כדי לאפשר להם זמינות מאוד מאתגר, וכל מיני פתרונות בנושא של בריאות הנפש

דב אלבוקרק:  שלוש שיחות קצרות, מוקד תמיכה ועוד כהנה וכהנה

דב אלבוקרק:       מהבחינה הזאת צריך שהאסימון ייפול גם בנושא הזה

דב אלבוקרק:  כולם דיברו על משאבים למערכת הבריאות, ואפשר להיות קונקרטיים

דב אלבוקרק:  אנחנו מדברים פה על פער בכוח אדם, אנחנו רואים בריחה של כוח אדם מהציבורי לפרטי, שזה ממש בלתי הגיוני ובלתי סביר בגלל רגולציה, בגלל שכר

דב אלבוקרק:  חוסר מוביליות במערכת הבריאות בגלל שכר ובגלל תנאים

מיקי לוי: ברשותך אעיר לעניין הזה

מיקי לוי:  לפני כמה ימים ניהלנו דיון מאוד רחב בנושא בריאות הנפש

מיקי לוי:  אנחנו מודעים לבריחת כוח אדם

מיקי לוי:  אני נדהמתי לגלות שמשלמים לפסיכולוגים 40 שקלים לשעה, ולמה שיישארו? ולכן חברי הכנסת שנוכחו בדיון לקחו על עצמם לעבוד יחד עם שר הרווחה הקודם, לתכלל יחד עם ההסתדרות, כי הם התפרקו לפני הקורונה ואין להם אפילו ועד, אין להם נציגות, הכול התפרק

מיקי לוי:  לנסות לתכלל את האנשים ולראות מה הכנסת יכולה לעשות כדי לתת להם שכר הוגן והולם, כדי להחזיר אותם אפילו חלקית לשירות הציבורי

מיקי לוי:  כי המצב הזה לא יכול להימשך

מיקי לוי:  כל סבבי הלחימה והקורונה מביאים יותר ויותר אנשים לצרוך שירותים של בריאות הנפש

מיקי לוי:  אז ההערה הזאת עלתה כבר בדיון הקודם

מיקי לוי:  אנחנו מקווים מאוד שנוכל לעשות משהו

מיקי לוי:  יש כאן כמה חברי כנסת שלקחו את זה על עצמם

דב אלבוקרק: התחרות הזאת בין הציבורי לפרטי גם בעוד מקומות, למשל במקצועות הבריאות, תחום התפתחות הילד ותחומים נוספים שנדרשים מאוד ואנחנו מוצאים את עצמנו מתחרים בסקטורים הפרטיים באופן שהיא תחרות בלתי אפשרית בגלל משאבים שאין לנו, וכנראה שלהם יש יותר אפשרויות

דב אלבוקרק:      סוגיה של היערכות לשעת חירום היא דבר שתמיד מטריד ארגונים, כמה משאבים אתה שם כהיערכות בשעה שאתה צריך לנהל את השוטף שלך

דב אלבוקרק:  אני שמח לומר שבמאוחדת נערכנו עם מימון ועם  ציוד למרות הכול, אבל זה משהו שצריך לתת עליו את הדעת כמדינה, לעזור לנו כקופות להיערך לשעת חירום

דב אלבוקרק:  מה שהכנו עוזר לנו עכשיו, ואנחנו תמיד צריכים לחשוב גם על הדברים הבאים

מיקי לוי: אני לא יודע מה הם הכינו, כי אינני מבין בזה, אבל משרד מבקר המדינה ייצור איתו קשר ויראה איזו חבילה הם הכינו, ללמוד פשוט מהניסיון שלהם כלפי אחרים כשאתם עושים את הדוח הבא

מיקי לוי:  תודה לך על ההערה הזאת

מיקי לוי:  בבקשה

דב אלבוקרק: נקודה נוספת זה פיתוח של מערכות מידע, מערכות חכמות, בינה מלאכותית וכו', אלה דרכים שלנו לתת שירות איכותי יותר, זמין יותר, וגם להתגבר על פערים במערכת

דב אלבוקרק:  זה לא משנה אם אתה קופה גדולה או קטנה, התקורה היא אותה תקורה, וגם על העניין הזה צריך לתת את הדעת

דב אלבוקרק:  המדינה עוזרת לנו אבל לא מספיק

דב אלבוקרק:  אנחנו צריכים השקעה הרבה יותר גדולה, השקעה מערכתית, שתסייע לנו לעשות את המעבר למאה ה-21 כדי שנוכל לתת מענה טוב יותר, נכון יותר

דב אלבוקרק:  כל המערכות שפיתחנו מוכיחות את עצמן היום, כל השירותים ההיברידיים, השירותים מרחוק מוכיחים את עצמם, ואנחנו צריכים לעשות את זה ביתר שאת

דב אלבוקרק:  אסתפק בדברים האלה

דב אלבוקרק:  תודה

מיקי לוי: תודה רבה לך על הדברים החשובים מאוד

מיקי לוי:  ייצרו אתך קשר כדי ללמוד מה עשיתם, ברשותך

מיקי לוי:       הר"י, ההסתדרות הרפואית, מה דוידוביץ

נדב דוידוביץ: שלום

נדב דוידוביץ:  תודה רבה על האפשרות להציג כאן

נדב דוידוביץ:  נמצא פה גם פרופ' חגי לוין

נדב דוידוביץ:  הייתי תקופה בקורונה יושב-ראש האיגוד, ואני גם כאן כראש בית הספר בריאות הציבור בבן-גוריון

נדב דוידוביץ:       קודם כל, אני רוצה להוריד את הכובע בפני מערכת הבריאות

נדב דוידוביץ:  אני חושב שזו אחת המערכות המפוארות שאנחנו רואים את התגובה ואת החוסן שלה

נדב דוידוביץ:  אגיד משפט או שניים על הקורונה, ובמיוחד כמו שביקשת אדבר על הלקחים לגבי המצב כרגע

נדב דוידוביץ:  אנחנו צריכים להבין שבריאות זה לא רק הצד הפיסי ואפילו לא רק הצד הנפשי, שלצערנו הוא הרבה פעמים מוזנח

נדב דוידוביץ:  אנחנו מדברים בבריאות הציבור על משהו שהוא הרבה יותר רחב, שכולל נושאים של ביטחון תזונתי, שכולל היבטים של חוסן קהילתי

נדב דוידוביץ:  אני רוצה להביא דוגמה אחת מהקורונה

נדב דוידוביץ:  היינו אמורים אתמול להציג את זה במשרד הבריאות

נדב דוידוביץ:  בתקופה של הקורונה הייתה ירידה בשיעורי ההתחסנות עד כדי הגעה למצב מסוכן שאכן הביא לצערנו לעלייה בתחלואה ולהתפרצויות של שעלת ודברים אחרים, ועיקר הסיפור כאן זה הזנחה רבת שנים של המדינה, של מערכות טיפות החלב

נדב דוידוביץ:  בניגוד לדברים אחרים, אין מנגנון עדכון והדבר הזה מראה שהתחום של בריאות הציבור לצערנו מבחינת השקעה וכמה אחוז מתקציב הבריאות מוקדש לנושא הזה – אנחנו מדברים על כ-2% או 3% לעומת סטנדרט האיחוד האירופי שהוא לפחות כפול אם לא יותר מזה

נדב דוידוביץ:  כשאני מדבר על בריאות הציבור אני מדבר על משהו שהוא הרבה יותר אקטיבי שצריך להיות על ניידות חיסונים שצריכות להגיע לשטח, בכלל ניידות שצריכות להיות

נדב דוידוביץ:  דובר קודם על העבודה הנהדרת שעושות קופות החולים בנושאים של רפואה מונעת

נדב דוידוביץ:  צריכים להיות הרבה יותר פרואקטיביים

נדב דוידוביץ:  בוודאי שיש לנו עכשיו מצב שחייבים להדגיש אותו שהוא חסר תקדים בתולדות המדינה, וזה הנושא של עקורים

נדב דוידוביץ:  יש לנו כרגע עשרות אלפי עקורים

נדב דוידוביץ:  אני יודע שיש הרבה מאוד התגייסות של הקופות

נדב דוידוביץ:  מונתה פרויקטורית מאצלנו, פרופ' דורית ניצן, אבל תידרש פה הרבה מאוד אינטגרציה

נדב דוידוביץ:  דיברו פה על איסוף נתונים

נדב דוידוביץ:  צריך לראות איך עושים איסוף נתונים אחוד

נדב דוידוביץ:  אני יודע שמשרד הבריאות עובד על זה

נדב דוידוביץ:  צריכים לתת לו את המשאבים

נדב דוידוביץ:       נושא אחר שאני רוצה להזכיר הוא נושא של פערים בבריאות

נדב דוידוביץ:  ראינו את זה בקורונה ואנחנו רואים את זה גם עכשיו

נדב דוידוביץ:  חבל לי שלא נמצאים פה נציגים של סורוקה וברזילי שעליהם נפל משקל אדיר

נדב דוידוביץ:  סורוקה בתנאי חירום דיבר על 100 פצועים שיגיעו ביום, הגיעו אליו כ-700 פצועים, הרבה מהם במצב אנוש וקשה

נדב דוידוביץ:  זו גם שחיקה אדירה של הצוותים

נדב דוידוביץ:  זה הוזכר כאן, אבל אני לא חושב שזה נלקח מספיק בחשבון

נדב דוידוביץ:  אנחנו מדברים על צוותים ששחוקים עוד מתקופת הקורונה, צוותים שיכולים להיכנס לפוסט טראומה וצריכים לקחת את זה בחשבון

נדב דוידוביץ:       בהקשר הזה אני חייב לומר, הצוותים פה הם צוותים מדהימים שיש בהם גם אוכלוסייה ערבית, חרדית, מכל חלקי האוכלוסייה

נדב דוידוביץ:  אני אומר בצער רב שאנחנו רואים פה לפעמים ציד מכשפות, אין לי מילה אחרת לומר את זה

נדב דוידוביץ:  אני מבין את הרגישות עכשיו, אבל אי אפשר לקחת אדם שעובד שנים בתוך צוות, ובגלל אנשים שעושים ציד מכשפות ושולחים כל מיני הודעות בפייסבוק, לקחת אנשים בלי בירור כמעט וישר להשעות אותם

נדב דוידוביץ:  אני חושב שזו טעות חמורה

נדב דוידוביץ:  ברור שאם יש מישהו שכותב דברים שהם לא חוקיים צריך לעשות את כל הדברים שצריך

נדב דוידוביץ:  ברוב המקרים התגלה שאלה דברי שווא, וזה דבר שצריך לשים לב אליו

נדב דוידוביץ:  החמאס בדיוק רוצה לפורר אותנו ואת הסולידריות שלנו, ויש סולידריות אדירה בתוך הצוותים

נדב דוידוביץ:  צריך להיות מאוד מודעים לזה

נדב דוידוביץ:       אני שם שוב את נושא הפערים, כי כל הדברים שקורים ברמה הארצית ובפריפריה הם הרבה יותר גרועים, וזה קורה פשוט מחוסר השקעה בשגרה

נדב דוידוביץ:  אי אפשר רק לדבר על מצבי חירום

נדב דוידוביץ:  בלי שגרה אין חירום

נדב דוידוביץ:  זה לא משהו שאתה לוחץ על כפתור

נדב דוידוביץ:  שוב, אני לא בא בטענות למשרד הבריאות

נדב דוידוביץ:  משרד הבריאות משקיע רבות, ואני עצמי יושב-ראש הוועדה להתמודדות עם פערים בבריאות

נדב דוידוביץ:  משרד הבריאות עושה עבודה נהדרת

נדב דוידוביץ:  אבל הוא לא יכול לפעול פה לבד, ואני מבקש מהוועדה הזאת לדבר על הצורך של השקעה בשגרה

נדב דוידוביץ:  דיברו פה על תקנים, דיברו פה על משאבים

נדב דוידוביץ:  אנחנו עשינו עבודה במרכז טאוב על מחסור של בין 20 ל-35 מיליארד שקל למערכת הבריאות מאז חקיקת חוק ביטוח בריאות ממלכתי

נדב דוידוביץ:  אני יכול לשלוח את החומרים האלה

נדב דוידוביץ:  ואם אנחנו לא נדע להשקיע בשגרה, אנחנו ניכשל בחירום

נדב דוידוביץ:  שוב, אני מוריד את הכובע בפני מערכת הבריאות, היא עושה עבודת קודש

נדב דוידוביץ:  המצב של העקורים כרגע הוא קריטי והוא דבר שאין לו תקדים כמעט בעולם, אולי חוץ ממלחמת העולם או במלחמה באוקראינה, ואלה דברים שנצטרך לתת עליהם את הדעת לא רק במתן המענה המיידי אלא גם במתן המענה לטווח הבינוני והארוך בנושאים של ביטחון תזונתי ובריאות הנפש

נדב דוידוביץ:  תודה רבה

מיקי לוי: תודה רבה לך על הדברים

מיקי לוי:  קופת חולים לאומית, מר וינקר, בבקשה

שלמה לורינץ: צהריים טובים

שלמה לורינץ:  אני ראש חטיבת רפואה וסמנכ"ל רפואה בלאומית מזה שמונה שנים

שלמה לורינץ:  רופא משפחה בהכשרתי

שלמה לורינץ:  גם בקורונה וגם עכשיו יש המתח התמידי בין המשקל של קופות החולים ובתי החולים

שלמה לורינץ:  בקורונה לקח זמן והבנו שגם על הקופות יש עומס, שקרוב ל-95% ואף יותר מהחולים מטופלים בקופות ולא באשפוז וידענו להעביר את כובד המשקל

שלמה לורינץ:  כרגע, אם אני משליך את זה למה שקורה עכשיו, אין ספק שבנושא של הטיפול בפצועים וכו' עיקר הכובד הוא על בתי החולים, אבל המענה למאות אלפי המפונים והצורך שלנו בגמישות במתן השירותים מבחינה גיאוגרפית אין ספק שלוחץ גם עלינו

שלמה לורינץ:       בתור אחרון הדוברים מהקופות ומהקופה הכי קטנה אני אהיה מאוד קצר

שלמה לורינץ:  מה שמפריע לנו כקופות זה החוסרים היום-יומיים

שלמה לורינץ:  אם ביום-יום אנחנו מתוחים עד הסוף, אז כשבחירום אנחנו צריכים לתת עוד קצת יותר אז כל החוסרים האלה צצים

שלמה לורינץ:  אם זה מחסור בשירותים כמו שיקום ופיזיותרפיה, המחסור ברוקחים שביום-יום הוא אתגר, גרם לנו עכשיו לסגור בתי מרקחת ולפתוח אותם בצורה מאוד מורכבת, וכמובן הצורך במטפלים מתחום בריאות הנפש

שלמה לורינץ:  יש לנו מחסור גדול בעובדים סוציאליים, פסיכותרפיסטים, פסיכולוגים ופסיכיאטרים

שלמה לורינץ:  אני חייב להגיד שבקופות זה לא עובד לפי תקינה אלא לפי צרכים

שלמה לורינץ:  זאת אומרת, אנחנו לא צריכים לבחון את התקינה, כל מה שאנחנו צריכים זה תקציב ואנחנו נמלא את השורות, בתנאי שכמובן המדינה תדאג להכשיר מספיק בעלי תפקידים מכל המקצועות האלה

שלמה לורינץ:  תודה

מיקי לוי: אני מקווה שההארות שלך, ב-א', ייכנסו לדוח הבא של מבקר המדינה, וזה יזיז את המדינה

מיקי לוי:  ביקשנו לעשות דוח נוסף בנושא התקורות בבתי החולים

מיקי לוי:  אני מקווה מאוד שימצאו גם מקום להחיל את הביקורת הזאת גם על קופות החולים אחרת ממקום מושבי אני לא יודע איך להזיז את מערכת המדינה

מיקי לוי:  יכול להיות שדוח של מבקר המדינה, שזה העוגן שאני יכול להיתלות בו, יוכל להזיז את הדברים האלה

מיקי לוי:  בכל מקרה, תודה רבה לך

מיקי לוי:       משרד הבריאות, ד"ר הדר אלעד, בבקשה

הדר אלעד: בוקר טוב

הדר אלעד:  לפני שאני מתחיל הייתי רוצה לתת את הבמה לגברת יאנה גנץ פה לידי שהיא מחטיבת בריאות הציבור במשרד הבריאות, ברשותך

מיקי לוי: בבקשה

אילנה גנס: בוקר טוב לוועדה

אילנה גנס:  אני רוצה להתייחס לכמה נקודות שעוסקות בשירותי רפואה מונעת גם בעתות שגרה, ובעיקר בעתות חירום שאנחנו חווים כרגע

אילנה גנס:  משרד הבריאות אחראי על כל מתן השירות המונע לאזרחים במדינת ישראל, לאוכלוסייה הבריאה, שירותים של טיפות חלב, מערך מונע שניתן לתלמידים בבתי הספר וכמובן לאוכלוסיות הגיל השלישי בחלק מהתחומים

אילנה גנס:  גם כרגע בעתות חירום למעשה כל מחוזות משרד הבריאות עושים מאמץ מרבי להחזיר את השירות השגרתי ככל שניתן בפריסה ארצית, פרט למקומות שבהם כמובן כלל האוכלוסייה פונתה ואין בהם צורך

אילנה גנס:  כל הצוותים שלנו פתחו את מרבית תחנות טיפות החלב

אילנה גנס:  כמובן גם אצלנו אנחנו רואים פערים שקשורים למיגון

אילנה גנס:  לא כל התחנות שלנו ממוגנות

אילנה גנס:  גם פערי כוח אדם שהזכירו כל הארגונים במערכת הבריאות בגלל גיוסים, גיוסים של בני זוג, מערכת חינוך שעדיין לא חזרה לפעילות שמאתגרת את הצוותים בהגעה לעבודה, כמובן המצב הביטחוני בחלק מהאזורים

אילנה גנס:  אבל יחד עם זאת המאמץ שלנו הוא מרבי

אילנה גנס:  במרבית התחנות תוך כמה ימים התחילו לחזור לפעילות, והיום אנחנו למעשה נמצאים במצב שלמעלה מ-80% מתחנות טיפות החלב שלנו פתוחות ונותנות שירות לציבור

אילנה גנס:       מעבר לפריסה השגרתית שלנו אנחנו פתחנו גם תחנות ושירותים נוספים במרכזי פינוי אוכלוסייה, כולל טיפות חלב בים המלח שהתחילו את פעילותם ונותנות מענים לכלל האוכלוסיות וגם שירות מונע לבריאות התלמיד, חיסוני שפעת במאמץ משותף להרחיב את השירותים ככל שניתן בכל אזורי הפינוי, גם במרכז, באזור השרון ובאזור הדרום

אילנה גנס:  אתגר גדול מאוד לכל מערכת הבריאות בגלל פריסת שירותים שהיא יחסית דלה בשגרה, שעוד יותר מורכבת בשעת חירום

אילנה גנס:  אבל כל הארגונים, גם קופת חולים כללית, בית חולים יוספטל וכל הקופות כרגע על זה ועושים מאמץ להרחיב את השירות ככל שניתן

אילנה גנס:       אנחנו עוסקים לא מעט כרגע, גם בימים אלה, בסוגיות של ביטחון תזונתי וביטחון מים, בעיקר לאוכלוסייה המפונה והמתפנה

אילנה גנס:  אתגר לא קטן

אילנה גנס:  בסוף חלק מהגופים במדינה מסתכלים בעיקר על אוכלוסיות שהן מפונות ביוזמת המדינה

אילנה גנס:  מבחינת מערכת הבריאות אנחנו מסתכלים על כולם, כי כולם צריכים שירותי רפואה ומענים ולא משנה אם הם התפנו בכוחות עצמם

אילנה גנס:  תמונת המצב הזאת היא מורכבת מאוד

אילנה גנס:  אני מקווה שבסוף המערכה הזאת נצליח לייצר תשתית מדינית של כל משרדי הממשלה ביחד, כי בסוף המענים לאוכלוסיות האלה הם מורכבים

אילנה גנס:  הם לא רק בריאותיים, הם פסיכוסוציאליים, הם בריאות הנפש ועוסקים באמת בסוגיות רבות

אילנה גנס:  במרבית מרכזי האוכלוסייה שאנחנו יודעים על קיומם, והרשימה הזאת הולכת ומתעדכנת, יש לנו בשטח נציגים של לשכות בריאות שהתפקיד שלהם הוא לעשות איזשהו מיפוי ראשוני של כל צורכי האוכלוסייה, לעשות את החיבורים, אם זה לקופות חולים, אם זה לגורמי רווחה, בריאות הנפש, רשויות מקומיות, ולתת מענים דחופים לפחות כבר עם הסתכלות קדימה לטווח בינוני וארוך, כולל מכרזים שבימים אלה אנחנו מניעים קדימה שיאפשרו גם למשרד הבריאות לתת מענים יותר טובים לאוכלוסיות מפונות ומתפנות ככל שנידרש

אילנה גנס:  תודה

הדר אלעד: אני אתייחס להיבטי קהילה, זו העבודה שלי

הדר אלעד:  יש הבדל תהומי בין המצב שהיינו בקורונה לבין המצב שאנחנו נמצאים בו היום

הדר אלעד:  דוח הביקורת מתייחס לחודשים הראשונים של הקורונה שהגיעה מחלה חדשה, קטלנית, כשאין לנו מספיק ידע איך להתמודד איתה, לא תרופה, לא חיסון וגם אנחנו לא יודעים מתי תרופה וחיסון יגיעו

הדר אלעד:  והמחלה מידבקת ומשפיעה על מאות אלפי אנשים

הדר אלעד:  זה גזל זמן, קשב ומאמצים מכל רופא במדינת ישראל

הדר אלעד:  הקשב הזה היה על חשבון דברים אחרים, על חשבון הטיפול במחלות אחרות, על חשבון ההתמודדות בהיבטי רפואה מונעת עם כל אותן מחלות שהקהילה בדרך כלל מטפלת בהן

הדר אלעד:  זה לא המצב היום

הדר אלעד:  אין כזה פיל ענק בתוך החדר ששואב את תשומת הלב של כל רופא במדינה במערכי הקהילה

הדר אלעד:  היום המטרה המרכזית של כל הקהילה היא לשמר את רצף הטיפול בחולים, במחלות המוכרות, אל מול הקשיים

הדר אלעד:  הקשיים הם מרפאות שנסגרות בגלל פערי מיגון וצוותים מגויסים וצוותים שלא מגיעים ואוכלוסיות שנעות במדינה במספרים גדולים וצריך לעקוב אחריהם ולתת להם את המענה

הדר אלעד:  אבל בסוף זאת המשימה המרכזית, שמירת הרצף הטיפולי בכל מקום ומקום

הדר אלעד:  אני חושב שכל הקופות מודעות לזה וכולנו עוסקים בזה מבוקר עד ערב

הדר אלעד:  בסך הכול בינתיים רוב המערכת הרפואית בקהילה מתפקדת ועומדת ומוכנה, עם האתגרים והמשימות שצוינו בהיבטים של פתיחת מרפאות בבתי מלון ומתן מענה לאוכלוסיות שמגיעות לכל מיני מגיעות

הדר אלעד:  זה לא יהיה קל, אבל המערכת מתרכזת בזה

הדר אלעד:  תודה רבה

מיקי לוי: תודה רבה

מיקי לוי:  אומנם זה לא קשור לשניכם, אבל עלו פה חוסרים מטורפים בכוח אדם

מיקי לוי:  אני לא יודע אם זה דרככם או לא, אבל ביקשתי ממשרד מבקר המדינה לעשות איזושהי בדיקה או אפילו ביקורת, השוואת כוח האדם גם המקצועי וגם תומכי רפואה, לצרכים בשטח

מיקי לוי:  אוכלוסיות גדלו אבל התקנים לא

מיקי לוי:  אני מכיר את זה מהיותי חבר בוועדת הכספים שהדרישות האלה עלו

מיקי לוי:  אנחנו מאוד מקווים שהעוגן הזה שאני נשען עליו, ביקורת של משרד מבקר המדינה, יביא איזושהי בשורה לבתי החולים

מיקי לוי:  ביקשתי להחיל את הביקורת גם על קופות החולים

מיקי לוי:  בכל מקרה, תודה רבה על מה שאתם עושים, כי רוב הדוברים נתנו לכם שבחים

מיקי לוי:       פרופ' לוין, ראש מערך הרפואה והחוסן, מטה המשפחות להחזרת החטופים והנעדרים

מיקי לוי:  בבקשה, אדוני

חגי לוין: תודה לך, יושב-ראש הוועדה

חגי לוין:  אנחנו באירוע רב נפגעים, ונפגעים מאוד קשים

חגי לוין:  יש לנו עדיין כרגע עדיין פצועים שמוטלים בשטח, אלה החטופים והנעדרים, ובני המשפחות שלהם שנמצאים במציאות בלתי נתפסת שמשפיעה בצורה דרמטית על הבריאות והרווחה שלהם

חגי לוין:  אנחנו כאן במערך הרפואה והחוסן  נותנים מענה גם לחטופים

חגי לוין:  אנחנו בקשר הדוק עם הצלב האדום, ואנחנו אוספים מידע מהמשפחות

חגי לוין:  אשמח בהזדמנות הזאת לשפר את הקשר עם קופות החולים ומשרד הבריאות, שיש קשר אבל הוא מורכב, כי אנחנו במצב חריג וצריך לדעת איך להעביר מידע באופן חריג לטובת החטופים

חגי לוין:  וגם נותנים מעטפת של בעיקר בריאות הנפש וסוציאלי, אבל גם לעזור אם צריך בתיאומים רפואיים למשפחות

חגי לוין:  נפגשתי במקרה היום גם עם משרד הרווחה ומשרד הבריאות, וגם אני רואה כאן את הנוכחים

חגי לוין:  ההתגייסות של כלל הגופים היא יוצאת דופן ויישר כוח לכולם

חגי לוין:  אנחנו רואים התנדבות אדירה מהמגזר האזרחי

חגי לוין:  אצלנו יש צוות של מתנדבים, בעיקר מתנדבות, שנותן את הסיוע, הרבה פעמים גם מסירת בשורות קשות וליווי

חגי לוין:  אנחנו חייבים עכשיו לזרז את הדבר הזה, להפוך אותו לאופרטיבי, להפוך אותו מהתנדבות לעבודה שהיא מתוגמלת על מנת שנוכל לעשות את זה בר קיימא

חגי לוין:  כי לצערנו בשבר הגדול הזה החטופים והנעדרים והמשפחות שלהם הם במרכז, אבל יש מעגלים נוספים של נפגעים, של פצועים, של נרצחים, של מפונים שגם להם צריך לתת מענה

חגי לוין:  אנחנו חייבים לקבל את ההתנדבות לתוך המערכת ולהגדיל את המערכת

חגי לוין:  שנים דיברנו, גם בקורונה, על ההזנחה של המערכת הציבורית, על חוסר התכלול

חגי לוין:  מאוד חשוב למשפחות שהן גם ככה מבולבלות שיהיה להן מוקד אחד שהן יודעות לפנות אליו

חגי לוין:  אז אנחנו צריכים לבנות את המערכים האלה בצורה יותר טובה

חגי לוין:       אני חייב להגיד לך, יושב-ראש הוועדה, שברמת השטח אנשים עושים כמיטב יכולתם

חגי לוין:  אנחנו לא רואים את המחויבות הפוליטית לעניין הזה

חגי לוין:  יש קבינט מלחמה, אין קבינט חברתי שנותן את המענה המיידי לשיקום

חגי לוין:  אומרים בלי בירוקרטיה, צריך לפתוח את הבירוקרטיה ולדעת איך להסיר חסמים

חגי לוין:  אנשים בשטח מנסים לעשות את זה

חגי לוין:  אנחנו לא רואים את המחויבות הפוליטית מלמעלה לעשות את זה, אנחנו לא רואים איך העבודה הזאת מתוכללת בכל ההיבטים

חגי לוין:  שוב, למרות שברמה האישית האנשים באמת עושים כמיטב יכולתם, אבל אנחנו לא רואים את זה בדרג הפוליטי

חגי לוין:  אז אם תוכל להציף את זה הלאה ולהבטיח שבמקביל למה שעושים במלחמה נותנים את המענה המלא ולא קיצוץ רוחבי שבתוכו מקצצים גם בשירותי הרווחה, אלא באמת מסיטים את ההשקעה לציבור הרחב, ובתוכו למי שהכי זקוק שצריך את המענה הזה

חגי לוין:  כאיש בריאות הציבור אני חייב להגיד לך, לעוסקים במלאכה ולציבור בישראל כולו, ובמיוחד לנפגעים הקשים ביותר – אנחנו כן צריכים לשמור על הבריאות בעת הזאת, וצריך באופן אקטיבי לעודד ולפנות איך עוסקים בפעילות גופנית ותזונה נכונה וישנים כמו שצריך, כי זה בנפשנו לא להתמקד רק בפציעות אלא גם להתמקד בהחלמה בקידום בריאות

חגי לוין:  צריך מאמץ ייעודי לעניין הזה

חגי לוין:       דבר נוסף, צריך לשים את האנשים במרכז, גם כפרטים וגם כקהילות

חגי לוין:  לראות איך אנחנו מתכללים כקהילות

חגי לוין:  אני מכיר בחברה האזרחית מענה מאוד מאוד נרחב התנדבותי בצורות כאלו ואחרות

חגי לוין:  צריך לתרגם את הדבר הזה גם להיבט קהילתי

חגי לוין:  הקופות עושות מאמץ אדיר, אבל כל אחת במטופלים שלה

חגי לוין:  צריך לראות איך אנחנו מסדירים את זה גם בראייה ארוכת טווח

חגי לוין:  אותן קהילות בהקשר שלי, של החטופים והנעדרים, המשפחות שלהם, זה לשנים

חגי לוין:  אני מקווה שלא, אבל הטראומה והקשיים יימשכו שנים

חגי לוין:  אנחנו חייבים לתת להם את המעטפת הזאת כדי להקל עליהם

חגי לוין:  וכמובן אני בטוח שכולם מצטרפים אליי בקריאה גם להחזיר אותם במהרה וגם לפחות שנקבל מהם אות חיים ונוודא שהם מקבלים טיפול רפואי

חגי לוין:  אנחנו הפקנו דוח, אני יכול לשלוח לכל מי שרוצה, על המצב הרפואי של החטופים שהם לא מקבלים אותו כנראה מבחינת הפציעות והמחלות שלהם, וזה מאוד מאוד מדאיג

חגי לוין:  תודה רבה לכולם, ותודה לך על ההזדמנות להציג את הדברים

מיקי לוי: תודה רבה לך, פרופ' לוין

מיקי לוי:  אז כבר את הדוח שהפקתם אני מבקש לשלוח למשרד מבקר המדינה כדי שישמש אותם, כדי שנוכל להפיק גם מזה איזושהי ביקורת בקרה על עצמנו לבאות כדי שזה לא ילך סתם לאיבוד

מיקי לוי:  אנחנו נדע ליצור אתך את הקשר

מיקי לוי:       אכן זה שבר בלתי רגיל שלא התנסינו בו בעבר, והסולידריות החברתית חוצה גבולות

מיקי לוי:  אני מבין את הבקשה שלך לשמור על הבריאות

מיקי לוי:  זה לא פשוט לנו

מיקי לוי:  גם למי שמתרוצץ מהלוויה להלוויה, משבעה לשבעה, זה לא פשוט

מיקי לוי:  אבל לשאר אזרחי מדינת ישראל זה בהחלט חשוב גם בימים טרופים אלה

מיקי לוי:  אני רוצה להודות לך על העבודה שלך ועל הצוות שלך בהתנדבות כרגע בנושא משפחות החטופים והנעדרים

מיקי לוי:  הבקשה שלך להקים מוקד של המדינה, מוקד רשמי, רשות, מחלקה, משהו, ולא על בסיס התנדבותי אלא לנסות להקים משהו שיתכלל את כלל הדברים – אני אעביר את זה במלוא החומרה לכל שר שאפגוש, בכל נאום שלי במליאה הנושא הזה יעלה

מיקי לוי:  אין חשוב ממנו כרגע, מלבד הלחימה והחזרת השבויים, שזה מבחינתי בקדמת המטרות

מיקי לוי:       אני רוצה להודות לך אישית, לאור ההיכרות שלנו, לצוותים שלך שעוסקים במלאכה הזאת עם משפחות הנעדרים והחטופים

מיקי לוי:  תודה רבה לך

מיקי לוי:  אין מילים בפי כדי להביע את ההערכה לעניין הזה

מיקי לוי:  תודה לך

חגי לוין: תודה לך, מיקי

חגי לוין:  יכול להיות שקופות החולים צריכות לחשוב, וכולנו כמדינה, ולצערנו זה משתנה כל רגע בדרך כלל לא לכיוון החיובי – אותם בני משפחה של החטופים והנעדרים שכמובן לא יכולים לישון בלילה, איך אנחנו במערכת הבריאות למשל יודעים לזהות אותם כדי לתת להם את הקדימות, כי הם כרגע בטירוף  מערכות

חגי לוין:  הם לא יכולים כרגע לזמן תור בקופת חולים, הם באמת זקוקים למענה, כי אפילו אין להם קשב לבריאות של עצמם

חגי לוין:  הם מזניחים את עצמם

חגי לוין:  אנחנו צריכים לראות איך אנחנו יודעים להתנהג איתם ברגישות

חגי לוין:  אני לא יודע אם צריך לסמן את זה באיזושהי צורה במערכת כדי באמת לתת להם את המענה הזה

חגי לוין:  אני יודע שמי שמבקשים ממנו בכל מקום בארץ, הלב פתוח ומתייחסים בהתאם, אבל הרבה פעמים לא יודעים

חגי לוין:  אז זו נקודה למחשבה, איך אנחנו מתייחסים למשפחות החטופים שהלב שלהן פשוט מדמם כל רגע

מיקי לוי: האמת שלא נותרו לי מילים

מיקי לוי:  תודה רבה לך, עכשיו אני יכול להגיד כחבר, חגי

מיקי לוי:  תודה רבה

מיקי לוי:       מה נותר להגיד? אין הרבה מילים

מיקי לוי:  לקחנו דוח שלכם על הקורונה וניסינו להשליך אותו על המצב הקיים היום, והשבר הוא שבר גדול

מיקי לוי:  הסולידריות בעם היא מאוד רחבה

מיקי לוי:  אני מאוד מקווה שנצא מהמשבר הזה

מיקי לוי:  זה ייקח זמן, כמו שאמר פרופ' לוין

מיקי לוי:  זה לא דבר פשוט, טרגדיה ברמה הלאומית

מיקי לוי:  אין מספיק מילים בארסנל שלי כדי להקיף את השבר, את הקטסטרופה שאירעה לעם היהודי במדינת ישראל ולאזרחי מדינת ישראל, כי היו שם גם אזרחים שהם אינם יהודים

מיקי לוי:  אני מאוד מקווה שמי שהיה פה, גם בזום וגם בדיון הזה, ייקח את ההשלכות וההערות שנתנו וישליך אותן כרגע

מיקי לוי:  ההערות של פרופ' לוין לגבי בריאותן של משפחות החטופים מאוד חשובות

מיקי לוי:  אי אפשר לחכות לביקורת

מיקי לוי:  צריך שמשרד הבריאות, קופות החולים, יעשו איזשהו גוף מתכלל, כי יש שם מכל קופות החולים, ויעשו איזשהו איגוד שמטפל בעניין הזה

מיקי לוי:  אני אישית לא יודע איך לעשות את זה

מיקי לוי:  אני פונה מכאן למנכ"ל משרד הבריאות שייתן לנושא משפחות החטופים קדימות בהקמת איזשהו גוף שיתכלל את זה, כמו שאמר פרופ' לוין

מיקי לוי:  זה לא צריך להיות התנדבותי, זו מדינה

מיקי לוי:  ננסה לכתוב מכתב ולשלוח, אולי יחד עם מבקר המדינה או בשם הוועדה, למנכ"ל משרד הבריאות – לא מכתב, אלא מייל דחוף שצריך לצאת תוך 12 שעות – להקים גוף מתכלל שיטפל ברמת מדינה במשפחות החטופים

מיקי לוי:  זה בלתי אפשרי להמשיך כך

מיקי לוי:  יש כל כך הרבה דברים, אבל נראה לי שאנחנו מחויבים מוסרית לעשות את זה

מיקי לוי:       זה היה דיון לא פשוט, קשה, בגלל שהשלכנו אותו מהקורונה על המצב היום

מיקי לוי:  אני מאוד מקווה שמה שנשמע פה, נוכל להוציא חלק מההארות, ב-א', אל הפועל

מיקי לוי:  ממשרד מבקר המדינה אני מבקש להעביר למבקר המדינה בתוכנית העבודה נושא של בקרה ביקורת על נושא תקורות בבתי החולים

מיקי לוי:  האוכלוסיות גדלו

מיקי לוי:  אני מכיר את זה ממקור ראשון, שבא אלי מנהל בית החולים, שאינני רוצה להזכיר את שמו, אני יכול להגיד את שמו לכם באוזן כדי שלא יגידו שהוא העלה דברים שלא במסגרת הנכונה, שצריך להחליט האם הוא צריך לקצץ שני תקנים של סניטרים, אחד של טבח, אחד של שומר ועוד אחד כדי לתכלל את כל איגוד השכר הזה ולהביא רופא נוסף או פסיכולוג נוסף

מיקי לוי:  זה לא יעלה על הדעת

מיקי לוי:       תודה רבה לכל מי שהשתתף

מיקי לוי:  שנדע בשורות טובות וימים טובים יותר

מיקי לוי:  ישיבה זו נעולה